**איתור שאלונים וכלי מחקר בפסיכולוגיה ובמדעי החברה**

לרשותכם עומדים באתר ספריות בר אילן קובצי אקסל, קטלוגים ומאגרי מידע מקוונים לאיתור שאלונים וכלי מחקר, שנעשה בהם שימוש בעבודות מ"א, בעבודות דוקטור או במאמרים מחקריים בישראל ובחו"ל. הקבצים והמאגרים המקוונים מתעדכנים בקביעות, ולכן תמצאו בהם שאלונים וכלי מחקר עדכניים. להלן רשימת המקורות לאיתור שאלונים וכלי מחקר:

1. **קובץ השאלונים וכלי המחקר של המחלקה לפסיכולוגיה**

בקובץ רשומים שאלונים וכלי מחקר שהשתמשו בהם בעבודות ה-מ"א שנכתבו במחלקה לפסיכולוגיה באוניברסיטת בר אילן בלבד. הקובץ מתעדכן מדי חודש, ומהשנה הקרובה תוכלו למצוא בו גם שאלונים וכלי מחקר שהשתמשו בהם בעבודות הדוקטור שנכתבו במחלקה משנת 2017. לקבלת הקובץ המעודכן הקישו [כאן](http://psychology.biu.ac.il/files/psychology/shared/psychological_tests.xls), ולמידע על קובץ השאלונים וכלי המחקר מתוך אתר המחלקה לפסיכולוגיה הקישו [כאן](http://psychology.biu.ac.il/node/1181).

1. **קטלוג שאלונים בפסיכולוגיה**

בקטלוג רשומים שאלונים וכלי מחקר שהתפרסמו בעבודות מ"אשנכתבו במחלקה לפסיכולוגיה באוניברסיטת בר אילן ובמחלקות לפסיכולוגיה באוניברסיטאות אחרות בארץ בשנות ה-70, בשנות ה-80 ובשנות ה-90 של המאה העשרים. במסך התיאור הביבליוגרפי המלא מופיע השדה **Location**, ובו הקודים של המוסדות שהשאלונים נמצאים בהם, כמו **BIP** (אוניברסיטת בר אילן), **UHL** (אוניברסיטת חיפה), **HSL** (מכון סאלד) וְ- **TUA** (אוניברסיטת תל-אביב) ועוד.

אפשר לחפש בקטלוג שאלונים וכלי מחקר שנכתבו באנגלית או בעברית רק באמצעות **נושאים באנגלית** לפי **Subject – English**.

\*\* לחיפוש ב-**קטלוג השאלונים בפסיכולוגיה** היכנסו לאתר ספריות בר אילן, בתפריט שבראש המסך הקישו על **קטלוגים**, ואחר כך הקישו על **קטלוגים נוספים**. במסך הבא תקבלו רשימה של קטלוגים תחת הכותרת **ספריות בר אילן**, ומתוכם בחרו בְּ-**קטלוג שאלונים בפסיכולוגיה**, האחרון ברשימת הקישורים.

1. **קובץ השאלונים וכלי המחקר של המחלקה לחינוך**

בקובץ רשומים שאלונים וכלי מחקר שהשתמשו בהם בעבודות ה-מ"א והדוקטור שנכתבו במחלקה לחינוך באוניברסיטת בר אילן בלבד. הקובץ מתעדכן בקביעות. לקבלת הקובץ המעודכן הקישו [כאן](https://docs.google.com/spreadsheets/d/1kielEnoFaN8GYe0F2RUammjTd6TiaAzuPa95oijGVl8/pubhtml), ולקבלת עוד מידע על הקובץ או על **ספריית כלי מחקר** במכון הפדגוגי הקישו [כאן](http://education.biu.ac.il/node/1112).

1. **מאגרי המידע של מכון הנרייטה סאלד, כלי מחקר**

בחלק של **כלי מחקר** תמצאו מידע ביבליוגרפי על שאלונים ומבחנים מקוריים בעברית או מתורגמים מאנגלית, שהתפרסמו במחקרים של **חוקרים ישראלים בלבד** בתחומי החינוך, הפסיכולוגיה ומדעי החברה, בארץ ובחו"ל. בכל רשומה מופיע תיאור מפורט של כלי המחקר, ובו שם הכלי בעברית ובאנגלית, שם מחבר הגרסה העברית, שמות המחברים של הכלי המקורי, קיצור שם הכלי המקורי, פרטים ביבליוגרפיים על הכלי המקורי, ערכי המהימנות והתוקף של הכלי, תקציר המתאר את מטרות הכלי ומשתניו, אוכלוסיית היעד שהכלי בודק, מבנה השאלות בכלי ועוד. כמו כן, בכל רשומה תמצאו את כותרי עבודות ה-מ"א והדוקטור שנעשה בהן שימוש בשאלון או במבחן המתואר בה.

\*\* לחיפוש בחלק של **כלי מחקר** היכנסו לאתר ספריות בר אילן, בתפריט שבראש המסך הקישו על **משאבים אלקטרוניים**, ואחר כך הקישו על **מאגרי מידע**. במסך **מאגרי מידע** הקישו על **האות מ"ם**, כדי להגיע לרשימת המאגרים המקוונים הפותחים באות זו, ובחרו בְּ-**מאגרי המידע של מכון הנרייטה סאלד**. לאחר הכניסה למאגר (באמצעות ההרשאות במסך ה-**Single Sign On**), בחרו בְּ-**כלי מחקר**.

1. **המאגר Tests & Measures (PsycTests)**

מאגר זה הוא חלק מהמאגר המקוון **APA-PsycNET**, ובו רשומים יותר מ-47,857 שאלונים, מבדקים וכלי אבחון מקוריים בפסיכולוגיה, בפסיכיאטריה ובמגוון תחומים במדעי החברה **שפרסמו שלל חוקרים בעולם**. ברשומות תמצאו מידע על קהל היעד של הנבדקים, גיל הנבדקים, תהליך הביצוע של הבדיקה, תוקף ומהימנות של השאלון או כלי המחקר, הלשון שהשאלון או כלי המחקר נכתבו בה, מידע על תחומי המחקר או העיסוק של מחברי השאלון או כלי המחקר ועוד. כמו כן, בכל רשומה מופיע קישור אל המקור הביבליוגרפי שנעשה בו שימוש בשאלון או בכלי המחקר בפעם הראשונה, והכי חשוב – בחלק מהרשומות תמצאו את הקישור **Test**, וכשתקישו עליו תקבלו את השאלון או את כלי המחקר **בשלמותו**.

\*\* לחיפוש במאגר  **Tests & Measures (PsycTests)**היכנסו לאתר ספריות בר אילן, ובתפריט שבראש המסך בחרו בְּ-**משאבים אלקטרוניים**, ואחר כך בחרו בְּ-**מאגרי מידע**. במסך **מאגרי מידע** הקישו על האות **A** , כדי להגיע לרשימת המאגרים המקוונים הפותחים באות זו, ובחרו בְּ-**APA-PsycNET**. בתפריט שבראש מסך הפתיחה של המאגר הקישו על החץ שמימין למילה **BROWSE**, ובחרו ב-**Tests & Measures (PsycTests)**.